BPP เดินเครื่อง COD โซลาร์ฟาร์ม “คุโรคาวะ” กำลังผลิต 18.90 MW สัญญายาว 20 ปี
BPP เดินเครื่อง COD โซลาร์ฟาร์ม "คุโรคาวะ" กำลังผลิต 18.90 MW สัญญายาว 20 ปี
19 ธ.ค. 2562

บริษัท บ้านปู เพาเวอร์ จำกัด (มหาชน) หรือ BPP เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า โรงไฟฟ้าจากพลังงานแสงอาทิตย์คุโรคาวะ ซึ่งบริษัทฯได้ลงทุนผ่านโครงสร้างการลงทุนแบบทีเคในประเทศญี่ปุ่น ได้เปิดดำเนินการเชิงพาณิชย์แล้วเมื่อวันที่ 13 ธ.ค.2562 ตามแผน
โดยโรงไฟฟ้าดังกล่าว ตั้งอยู่ ณ จังหวัด มิยางิ มีกำลังการผลิตรวม 18.90 เมกะวัตต์ ซึ่งบริษัทฯลงทุนในสัดส่วนร้อย 100 และได้เข้าทำสัญญาซื้อขายไฟฟ้ากับ บริษัท Tohoku Electric Power Co., Inc. เป็นระยะเวลา 20 ปี โดยมีราคารับซื้อไฟฟ้าแบบ Feed-in-Tariff (FIT) 36 เยนต่อกิโลวัตต์ชั่วโมง
อย่างไรก็ดี ขณะนี้บริษัทฯมีโครงการผลิตไฟฟ้าจากพลังงานแสงอาทิตย์ในประเทศญี่ปุ่นรวมทั้งสิ้น 13 โครงการ กำลังการผลิตตามสัดส่วนที่บริษัทฯลงทุน 233.57 เมกะวัตต์ ซึ่งเปิดดำเนินการเชิงพาณิชย์แล้ว ตามสัดส่วนที่บริษัทฯลงทุน 56.33 เมกะวัตต์
ทั้งนี้ บริษัทฯยังคงเดินหน้ามองหาโอกาสในการลงทุนเพื่อพัฒนาโครงการโรงไฟฟ้าขนาดใหญ่จากพลังงานพื้นฐานที่หลากหลาย โดยเน้นการลงทุนในตลาดที่มีความเติบโตของความต้องการใช้ไฟฟ้าและให้ผลตอบแทนในระดับที่ดี เพื่อให้บรรลุเป้าหมายใหม่ในการเพิ่มกำลังการผลิตเป็น 5,300 เมกะวัตต์ ภายในปี 2568